**Forslag 1/24**

**Tillegg til vedtektenes §3 pkt 5 Medlemmer**

Skjeberg Golfklubb er en ideell organisasjon som drives av medlemmer. Medlemskapet er ettårig, og løper til det sies opp. Dersom ikke oppsigelsen er mottatt innen 31. 12. gjelder medlemskapet for hele kommende år.

Fordi mange ønsker å dele kontingenten i flere avdrag har klubben innført muligheten til å betale i månedlige rater. Nå er det en del medlemmer som ønsker å utnytte denne betalingsformen til å spare penger ved å melde seg ut før nyttår, for så å melde seg inn igjen når sesongen starter i april. På denne måten sparer de tre måneders kontingent.

Det er viktig å være klar over at et medlemskap i en idrettsklubb ikke er et produkt man kjøper, men et «deleierskap» i idrettslaget, med medbestemmelsesrett og andre fordeler og forpliktelser. Det var ikke intensjonen med å tilby månedsbetaling at medlemmer skulle «manipulere» seg til 25 prosents rabatt på medlemskapet. Styret foreslår derfor at denne muligheten stoppes ved å gjøre en tilpasning i vedtektene.

**Forslag til vedtak:**

**I vedtektenes § 3. pkt 5 endres slik:**

1 Medlemskapet følger NGFs retningslinjer og fornyes automatisk 1. januar hvert år. Den som ikke senest 31. desember skriftlig har sendt melding om utmelding av klubben eller overgang til annen medlemskategori/avgiftsgruppe anses som medlem i samme kontingent/avgiftsgruppe kommende år.

2 Dersom medlem har avsluttet sitt medlemskap per 31. desember og ønsker å melde seg inn igjen i løpet av kommende år skal det betales full kontingent for hele året.

3 Avslutning av medlemskap etter 1. januar innvilges bare i helt spesielle tilfeller, og da etter søknad til styret.